open-index/open-wikipedia-markdown huggingface dataset:
क्वांटिटेटिव रिवोल्यूशन

***क्वांटिटेटिव रिवोल्यूशन*** () एगो पैराडाइम शिफ्ट रहल जेकर मकसद भूगोल में परिशुद्ध (रिगोरस) आ सिस्टमेटिक बिधितंत्र के बिकास कइल रहल। प्रादेशिक भूगोल साधारन आ सामान्य स्पेशियल डाइनामिक्स के ब्याख्या करे में पूरा तरीका से सफल ना रहल जेकरा चलते ई बदलाव आइल। भूगोल के चिंतन में एह बदलाव के मुख्य दावा ई रहल कि एकरा चलते भूगोल एगो खाली भर बरनन करे वाले चाहे बिबरन देवे वाला (इडियोग्राफिक) बिसय से हट के अनुभव आधारित नियम-बनावे वाला (नोमोथेटिक) बिज्ञान के रूप में अस्थापित भइल। ई क्रांतिकारी बदलाव 1950 आ 1960 के दशक में भइल। एकरा चलते भूगोल के रिसर्च के मेथडोलॉजी में बदलाव आइल आ ई प्रादेशिक भूगोल से एगो स्पेशियल साइंस बन गइल आ (quantitative geography) के उदै भइल।

## इहो देखल जाय
* क्वांटिटेटिव भूगोल
* स्पेशियल एनालिसिस

श्रेणी:भूगोल के इतिहास
पैराडाइम शिफ्ट

**पैराडाइम शिफ्ट** () अमेरिकी भौतिकीविद आ दार्शनिक थॉमस कून द्वारा चिन्हित कइल एगो कांसेप्ट हवे; कौनों बिज्ञान के शाखा के बेसिक कांसेप्ट आ एक्सपेरिमेंट सभ में मूलभूत बदलाव आ जाये के कून पैराडाइम शिफ्ट के रूप में चिन्हित कइलें। हालाँकि कून एह कांसेप्ट के खाली प्राकृतिक बिज्ञान सभ खातिर इस्तेमाल कइले रहलें, कई गैर-बैज्ञानिक संदर्भ सभ में एह कांसेप्ट के लागू कइल गइल; एकर साधारण मतलब होला कौनों बिसय के दर्शन, रिसर्च मेथड आ थियरी सभ में ब्यापक आ क्रांतिकारी बदलाव।

थॉमस कून अपना परसिद्ध किताब *[[द स्ट्रक्चर ऑफ़ साइंटिफिक रिवोल्यूशंस]]* (1962) में एह कांसेप्ट के प्रस्तुत कइलेन।

प्राकृतिक बिज्ञान सभ के अलावा भूगोल नियर बिसय सभ में एह कांसेप्ट के इस्तेमाल ब्यापक बदलाव खातिर कइल जाला; जईसे कि भूगोल मे 1950 आ 1960 के दशक में क्वांटिटेटिव रिवोल्यूशन भइल जेकरा एगो पैराडाइम शिफ्ट के दर्जा दिहल जाला।

श्रेणी:बिज्ञान के दर्शन
कील नहर

**कील नहर** जेकरा के पहिले *केसर-विल्हेम-कनाल* के नाँव से जानल जाय, 98 किमी लमहर साफ़ पानी के नहर बा जे जर्मनी देस के श्लेश्विग-होलस्टीन राज्य में बाटे। ई नहर 1895 में बन के पूरा भइल, बाकी बाद में एकरा के चाकर कइल गइल, आ ई उत्तर सागर के ब्रूंसबूटेल में आ बाल्टिक सागर के कील-होल्टेंनाउ में जोड़े ले। औसतन  के दूरी बच जाला अगर कील नहर से हो के गुजरल जाय बजाय कि जटलैंड प्रायदीप के चक्कर मार के इहे जात्रा कइल जाय। एह तरीका से खाली भर दूरी आ समय के बचत भर ना होखे ला बलुक जहाज तूफान वाला समुन्द्र से हो के गुजरे से भी बच जालें आ डैनिश जलजोड़ से हो के गुजरे से भी बच जालें।

कील नहर दुनिया के कुछ सभसे चलनसार बनावटी जलमार्ग हवे आ एह नहर से औसतन हर साल 32,000 (90 जहाज रोज) गुजरे लें आ लगभग 100 मिलियन टन (10 करोड़ टन) माल ढोवे लें। उत्तर सागर आ बाल्टिक सागर के जोड़े के अलावा ई ओल्डेनबूटेल के लगे ईडर नदी से भी गीसेलू नहर द्वारा जुड़ल बाटे।

## संदर्भ

श्रेणी:जहाजी नहर
श्रेणी:जलमार्ग
श्रेणी:समुंद्री परिवहन
मिस्र के हाइरोग्लिफ

**मिस्र के हाइरोग्लिफ** चाहे ***ईजिप्शियन हाइरोग्लिफ*** (; , ) मिस्र देस में प्राचीन काल में मिस्र के भाषा के लिखाई के औपचारिक तरीका रहल। हाइरोग्लिफ सभ में लोगोग्राफ, सिलैबिक आ अल्फाबेटिक चीज शामिल रहलीं आ लगभग एक हजार अच्छर रहलें। कर्सिव हाइरोग्लिफ सभ के इस्तेमाल धार्मिक साहित्य में आ पेपाइरस पर लिखे खातिर होखे।

## संदर्भ

## बाहरी कड़ी

*Ancient Egyptian Hieroglyphics – Aldokkan
*Glyphs and Grammars – Resources for those interested in learning hieroglyphs, compiled by Aayko Eyma

श्रेणी:लिखाई के सिस्टम
लैंडसैट 9

**लैंडसैट 9** () एगो अर्थ ऑब्जरवेशन सैटेलाइट बाटे जे 27 सितंबर 2021 के लांच कइल गइल। नासा एह सैटलाइट सभ के डिजाइन आ निर्माण के काम करे ले आ यूएसजीएस इनहन के ऑपरेशन के काम देखे ला।

श्रेणी:अर्थ ऑब्जरवेशन सैटेलाइट
खमसिन

**खमसिन**, **ख़मसिन** () चाहे **ख़मसीन** (), मिस्र आ लेवांत इलाका में बहे वाली गरम, सूखल, रेत-बालू से भरल तुफानी लोकल हवा हवे। अइसने अउरियो हवा सभ उत्तरी अफिरका के इलाका में आ भूमध्य सागर के इलाका में बहे लीं, जइसे की ईरान आ अफगानिस्तान में अइसन हवा के *बाद-इ-सद-ओ-बिस्त-रोज़* कहल जाला, सूडान में *[[हबूब]]*, मोरोक्को में *आजेज*, ट्यूनिश भाषा में *गिबिली*, पच्छिमी मगरेब में *[[हरमट्टान]]*, इटली में *अफ्रिको* आ *[[सिरोको]]*, आ मध्य पूर्ब में *सिमूम* कहल जाला।

मिस्र में स्वेज घाटी में बहे वाली एह लोकल हवा के लोकल भाषा में मतलब होला 50 दिन।

## इहो देखल जाय
* हबूब
* सिरोको
* सिमूम
* हर्मट्टान
* लोकल हवा सभ के लिस्ट

## संदर्भ

श्रेणी:हवा सभ
सिमूम

**सिमूम** () एक किसिम के लोकल हवा हवे जे सहारा, इजराइल, फिलिस्तीन, जॉर्डन, ईराक आ सीरिया देसन के इलाका आ अरब प्रायदीप के रेगिस्तानी इलाकन में बहे ले। ई तेज, गरम आ धूर-धक्कड़ भरल हवा हवे। एकर तापमान  से बेसी हो सके ला आ हवा में नमी 10% ले गिर सके ले।

## इहो देखल जाय
* खमसिन
* सिरोको
* लोकल हवा सभ के लिस्ट

## संदर्भ

## बाहरी कड़ी
* Brief description
* 

श्रेणी:हवा सभ
ओ. पी. नैय्यर

**ओ. पी. नैय्यर** के नाँव से परसिद्ध **ओंकार प्रसाद नैय्यर** (16 जनवरी 1926 — 28 जनवरी 2007) एगो भारतीय फिलिम म्यूजिक कंपोजर, सिंगर-गीतकार, म्यूजिक प्रोड्यूसर, आ संगीतकार रहलें। इनका के हिंदी फिलिम इंडस्ट्री के सभसे मधुर संगीतकार लोगन में गिनल जाला। 1958 में इनका के *[[नया दौर]]* फिलिम खातिर बेस्ट म्यूजिक डाइरेक्टर के फिलिमफेयर अवार्ड मिलल। नैय्यर के काम मुख्य रूप से गीता दत्त, आशा भोसले, आ मोहम्मद रफ़ी के साथे रहल जबकि ओह ज़माना के सभसे चोटी के गायिका लता मंगेशकर के साथे कम काम कइलें। नैय्यर किशोर कुमार के हिट आ पापुलर गायक बने से पहिले चीन्ह लिहले रहलें; *बाप रे बाप* (1955) अइसने "ओ.पी." स्टाइल के फिलिम रहल आ अइसने *रागिनी* (1961) फिलिम भी रहल हालाँकि, इनहन लोग के जोड़ी आगे बहुत ना जमल।

## बाहरी कड़ी
* 
* List of Hindi songs composed by Nayyar

श्रेणी:1926 में जनम
श्रेणी:2007 में निधन
श्रेणी:भारतीय मरद फिलिम स्कोर कंपोजर
लोकल हवा सभ के लिस्ट

**लोकल हवा** () सभ अइसन हवा होखे लीं जे पृथिवी के कौनों खास छोटहन हिस्सा भर में बहे लीं आ ओह जगह के लोकल भूगोल (लोकल जमीनी ऊँचाई निचाई भा लोकल मौसमी घटना) इनहन के बहे के कारन होखे ला। इनहन के बहे के समयवो कम आ सीमित होखे ला। लोकल भूगोल से परभावित हो के बहे वाली एह हवा सभ के लोकल हवा भा हिंदी में स्थानीय पवन कहल जाला। इनहन के हवा सभ के बर्गीकरण में टर्शियरी सर्कुलेशन कहल जाला।

नीचे पूरा बिस्व में लोकल लेवल पर बहे वाली कुछ हवा सभ के लिस्ट दिहल गइल बाटे:

## अफिरका

## ओशेनिया

## उत्तर अमेरिका

## एशिया

## दक्खिन अमेरिका

## यूरोप

## इहो देखल जाय
* लैंड एंड सी ब्रीज़
* माउंटेन एंड वैली ब्रीज़
* बैस्विक हवा
* ट्रेड विंड्स
* बैस्विक पछुवा हवा
* ध्रुवीय पुरुआ हवा

## संदर्भ

श्रेणी:हवा
*
श्रेणी:वायुमंडली सर्कुलेशन
श्रेणी:वायुमंडल के डायनामिक्स
चिनूक

**चिनूक** भा **शिनूक** () उत्तर अमेरिका में बहे वाली दू गो लोकल हवा हईं। पहिली किसिम के **समुंद्रतटीय चिनूक** कहल जाला जे प्रशांत महासागर के सहारे अमेरिका महादीप के उत्तरपच्छिम तट पर सीजनल हवा ह आ ई दक्खिनी-पछुवा नम हवा हवे जेकरा चलते उत्तर अमेरिका के पच्छिमी किनारा पर बरखा आ बर्फ़बारी होखे ला। मूल रूप से चिनूक नाँव एही हवा के रहल। दुसरे किसिम के चिनूक, **इंटीरियर शिनूक**, अमेरिका आ कनाडा के पच्छिमी इंटीरियर इलाका में बहे लीं जे रॉकी परबत से उतरे वाली गरम, सूखल हवा होखे लीं।

पहिली किसिम के तटीय चिनूक मूल हवा हईं जिनहन के ई नाँव परल; ई सीजन के अनुसार लगातार बहे लीं। दुसरे किसिम वाली इंटीरियर चिनूक सभ के चिनूक नाँव बाद में दिहल गइल आ ई कब्बो-काल्ह बहे लीं।; ई फॉन-प्रकार के हवा होखे लीं। ई रॉकी परबत के पूरबी ढाल से उतरे लीं आ इनहन के बहे पर तेजी से बरफ के बास्पीकरण आ पघिलाव हो जाला जेकरा चलते इनहन के *"स्नो ईटर"* (*बरफ खाए वाली*) हवा भी कहल जाला। इंटीरियर में बहे वाली हवा सभ के नाँव के उच्चारण **शिनूक** () हवे।

## इहो देखल जाय
* लोकल हवा सभ के लिस्ट

* कैटाबैटिक हवा
* डियाब्लो
* फॉन
* लूहि
* नॉर'वेस्ट आर्च
* पाइनेप्पल एक्सप्रेस
* सांता एना
* सुंडोनर हवा

## संदर्भ

श्रेणी:हवा सभ
श्रेणी:उत्तर अमेरिका के भूगोल
फॉन

**फॉन** ( चाहे *föhn*, उच्चारण: फ'न) एक किसिम के सूखल, गरम आ कौनों पहाड़ के श्रेणी के *ली-वर्ड साइड* (जेहर हवा उतरे ले) वाला ढाल से उतरे वाली लोकल हवा हवे। ई इलाका बरखा छाया-क्षेत्र होखे ला आ हवा नीचे उतरे पर एडियाबेटिक प्रासेस से गरम होखे ले, एकर अधिकतर नमी पहाड़ के दुसरे ओर चढ़ाई के समय बरस चुकल होखे ला आ दुसरे ओर उतरत समय एकर आपेक्षिक नमी अउरी कम होखत जाले। एह तरीका से अइसन हवा सभ के तापमान में अउरी बढ़ती देखल जाला अगर *विंड-वर्ड साइड* (जेहर से हवा पहाड़ पर चढ़े ले) पर ओही ऊँचाई पर के हवा से तुलना कइल जाय। एह तरीका से नम ठंढा हवा के परबत के पार करे के बाद दुसरे साइड में उतरे पर गरम आ सूखल (कम नमी वाली) हवा में बदल जाए के प्रासेस के **फॉन इफेक्ट** कहल जाला।

फॉन हवा सभ के तापमान में कुछे घंटा में 14&nbsp;°C (25&nbsp;°F) तक ले के बढ़त देखल जा सके ला। मुख्य रूप से एह हवा के बहाव के इलाका स्विट्जरलैंड, दक्खिनी जर्मनी आ ऑस्ट्रिया देसन के इलाका हवे जहाँ भूमध्य सागर से हो के आवे वाली हवा आल्प्स परबत के उत्तरी ढाल के सहारे नीचे उतरे लीं आ ई इलाका हवा के लीवर्ड साइड में पड़े ला। एही कारन एह इलाका में अपेक्षाकृत गरम जलवायु देखे के मिले ले।

एह किसिम के अउरियो लोकल हवा दुनियाँ में पावल जालीं जइसे कि उत्तर अमेरिका में रॉकी परबत से उतरे वाली चिनूक हवा, एंडीज परबत से उतर के अर्जेंटाइना में बहे वाली जोंडा हवा वगैरह।

## फोटो गैलरी


File:La Palma - El Paso - Cumbre Nueva+Foehn (Ermita de la Virgen del Pino) 01 ies.jpg|Foehn over Ermita de la Virgen del Pino, La Palma
File:Pájara Morro Jable - Carretera Punta de Jandía - cemetery + foehn 01 ies.jpg|Foehn over Carretera Punta de Jandía in Morro Jable, Pájara, Fuerteventura, Canary Islands
File:La Palma Mar de nubes 1.jpg|La Palma foehn
File:La Palma - El Paso - Cumbre Nueva+Foehn (Mirador Llano del Jable) 01 ies.jpg|Dissolving clouds from foehn wind over the Cumbre Nueva in El Paso, La Palma, Canary Island
Karkonoski Fen.jpg|Foehn over Krkonoše
File:Wolkenwasserfall ms1408101.jpg|Foehn over Llano del Jable
File:Storm Oratia 30 Oct 2000.jpg|Föhn can be initiated when deep low-pressure systems move into Europe, drawing moist Mediterranean air over the Alps.


## इहो देखल जाय
* चिनूक
* लोकल हवा सभ के लिस्ट

## नोट

## संदर्भ

## बाहरी कड़ी

* Photo of Föhnmauer The strong clouds at the mountain ridges where the föhn winds form are called *Föhnmauer* (Föhn wall).
* Illustration
* Movie of a Föhn situation in the Swiss Alps
* East Scotland warmth due to Foehn Effect
* Foehn chart provided by meteomedia/meteocentrale.ch 
* Foehn Overview, ScienceDirect पर फॉन से जुड़ल लेख सभ। 

श्रेणी:हवा सभ
श्रेणी:यूरोप के जलवायु
श्रेणी:यूरोप के भूगोल
श्रेणी:जर्मनी के भूगोल
हारमट्टन

**हारमट्टन** (; उच्चा.: *हारम'ट'न*) चाहे **हरमट्टन** भा **हरमट्टान** पच्छिमी अफिरका में एगो सीजन आ एगो लोकल हवा हवे। ई सीजन आमतौर पर नवंबर के अंत से मार्च के मध्यकाल ले होखे ला। एह सीजन के बिसेसता गरम आ धूर भरल सूखल उतरही-पुरुआ ट्रेड विंड सभ होखे लीं जिनहन के एही नाँव ***हारमट्टन*** से जानल जाला आ ई लोकल हवा सहारा के रेगिस्तान से पच्छिमी अफिरका आ गिनी के खाड़ी के ओर बहे लीं। हारमट्टन नाँव ट्वी भाषा के शब्द हवे। तापमान आमतौर पर ठंढा होखे ला बाकी लोकल कंडीशन के हिसाब से गरम भी हो सके ला।

हारमट्टन सूखा के सीजन में बहे ले, अइसन तब होखे ला जब सुरुज नीचे होखे (मकर रेखा के आसपास सीधा चमकत होखे)। एह सीजन में उपोष्णकटिबंधी हाई प्रेशर रिज़ सहारा रेगिस्तान के ऊपर अस्थापित हो जाला आ एहिजे से इंटरट्रॉपिकल कन्वर्जेन्स जोन (ITCZ) के ओर उतरही-पुरुआ हवा बहे लीं। रेगिस्तान के ऊपर बहे के कारन हवा महीन रेत बालू के कन (0.5 से 10 माइक्रान साइज) उठा लेवे ले। ई वातावरण से चिपचिपाह गर्मी के सूखा हवा से बदल देवे ले जेकरा चलते उष्णकटिबंधी चिपचिपी गर्मी से राहत मिले ला एही कारन एह हवा के "*डॉक्टर विंड*" (डॉक्टर हवा) भी कहल जाला।

## इहो देखल जाय
* सिरोको
* खमसिन
* लूहि
* लोकल हवा सभ के लिस्ट

## संदर्भ

श्रेणी:हवा सभ
श्रेणी:अफिरका के भूगोल
ब्रिकफील्डर

**ब्रिकफील्डर** (; *ब्रिकफ़ील्डर* ) चाहे **ब्रिकफिल्डर**, दक्खिनी आस्ट्रेलिया में बहे वाली गरम, सूखल, धूर-भरल लोकल हवा हवे। एह हवा के उत्पत्ती आस्ट्रेलिया के इंटीरियर (अंदरूनी) इलाका सभ में बसंत के बाद आ गरमी के सीजन में होला आ ई उत्तर से दक्खिन के बहे ले। एकरा चलते समुंद्रतटीय इलाका सभ में गर्मी बढ़ जाला। ई हवा काफी कुछ उत्तर अफिरका आ यूरोप के भूमध्य सागरीय तट पर बहे वाली हवा सिरोको नियन होखे ले। एकरा के अर्जेंटाइना में बहे वाली जोंडा हवा के समकक्ष भी मानल जाला आ एकर एगो नाँव **साउदर्ली बस्टर** हवे।

एकर नाँव ब्रिकफील्ड पहाड़ी के नाँव पर पड़ल हवे जे वर्तमान में सेंट्रल सिडनी के हिस्सा बाटे।

## इहो देखल जाय
* सिरोको
* जोंडा
* लोकल हवा सभ के लिस्ट

## संदर्भ

श्रेणी:हवा सभ
श्रेणी:ऑस्ट्रेलिया के भूगोल
श्रेणी:ऑस्ट्रेलिया के जलवायु
सांता एना (हवा)

**सांता एना हवा** (; *सैंटा ऍना विंड्स* भा *सांता ऍना विंड्स* ) चाहे **सान्ता अना** उत्तर अमेरिका के तटीय दक्खिनी कैलिफोर्निया आ बाजा कैलिफोर्निया में बहे वाली लोकल हवा हवे। ई तेज, गरम आ सूखल लोकल हवा होखे लीं जिनहन के उत्पत्ती अंदरूनी हिस्सा (इंटीरियर) में ग्रेट बेसिन के हाई-प्रेशर से होखे ला आ ई ढाल के सहारे उतरे वाली कैटाबैटिक हवा हईं जिनहन से समुंद्र तटीय इलाका परभावित होखे लें।

ई गरम सूखा मौसम वाली हवा होखे लीं आ आमतौर पर पतझड़ के समय (जे सभसे गरम सीजन भी होखे ला) में बहे लीं हालाँकि, ई साल में कब्बो बह सके लीं। एकर एगो अउरी नाँव ***डेविल विंड्स*** (*शैतान हवा*) हवे काहें कि ई बहुत सूखल हवा होखे लीं आ जंगल के आगि फइलावे में इनहन के योगदान होखे ला।

## इहो देखल जाय
* चिनूक
* कैटाबैटिक हवा
* लोकल हवा सभ के लिस्ट

## संदर्भ

## बाहरी कड़ी
* University of California, Los Angeles, Meteorology Dept.: ''Santa Ana Winds'' 
* What are the ''Santana'' or ''Santa Ana'' Winds?
* 
* University of California, San Diego, Meteorology Dept. ''Santa Anas'' (includes indicator if there are currently Santa Ana conditions)

श्रेणी:हवा सभ
श्रेणी:उत्तर अमेरिका के भूगोल
नॉर्वेस्टर आर्च

thumb|नॉर्वेस्ट आर्च के एगो सीन
**नॉर्वेस्टर आर्च** () न्यूजीलैंड के दक्खिनी दीप के मौसमी घटना हवे। दक्खिनी ऐल्प्स से उतरे वाली फॉन नियर लोकल हवा सभ जिनहन के **नॉर्वेस्टर हवा** कहल जाला, के साथे जुड़ल मौसम नॉर्वेस्टर आर्च कहाला चाहे **कैंटरबरी आर्च** कहल जाला। ई नॉर्वेस्टर हवा एक किसिम के कैटाबैटिक हवा होखे लीं।

कैंटरबरी के समुंद्रतटीय इलाका में अइसन मौसमी घटना देखे के मिले ला जहाँ दक्खिनी ऐल्प्स पहाड़ से कुछ दूरी पर आकाश साफ़ नीला देखलाई पड़े ला जबकि पूरुब ओर से बादर सभ के आर्च (मेहराब) नियर घटना देखे के मिले ला। ई ओटागो आ मार्लबरो में भी देखे के मिले ला बाकी मुख्य रूप से कैंटरबरी में देखलाई पड़े के कारन एकरा के एह जगह के नाँव से जानल जाला। एह घटना के समय तेज सूखल हवा उत्तर-पच्छिम दिसा से चले ले जेकरा के नॉर्वेस्टर कहल जाला।

नॉर्वेस्टर यूरोप के फॉन नियन चाहे अमेरिका के इंटीरियर चिनूक नियर हवा हवे।

## इहो देखल जाय
* फॉन
* चिनूक
* कैटाबैटिक हवा
* लोकल हवा सभ के लिस्ट

श्रेणी:हवा सभ
श्रेणी:न्यूजीलैंड के भूगोल
काल बैसाखी

thumb|कलकत्ता के लगे काल बैसाखी भा नोर्वेस्टर
**काल बैसाखी** चाहे **नॉर्वेस्टर्स** () मानसून से ठीक पहिले भारत के पच्छिम बंगाल आ बांग्लादेश में आवे वाला आन्ही-तूफ़ान वाली लोकल हवा हवे। ई तेज झकोरेदार आन्ही वाली हवा होखे ले जेकरे साथे बरखा होखे ला। एकरा के **प्री-मानसून बरखा** भी कहल जाला। शब्द के अरथ होला बइसाख के महीना में आवे वाली तबाही; आसाम में इनहन के "**बारदोली छीड़ा**" कहल जाला।

## उत्पत्ती
कालबैसाखी के आवे के समय आमतौर पर अप्रैल से शुरू होखेला आ तब ले चलत रहेला जब ले पूर्वोत्तर भारत में मानसून पूरा तरह से जम ना जाला। हालाँकि मार्चो में कबो-कबो कालबैसाखी आइल देखल गइल बा।

एह मौसमी घटना के रूप आ एकरे दौरान मौसम संबंधी बिसेस्ता देख के, एह तूफान के वैज्ञानिक भाषा में *प्रोग्रेसिव [[डेरेचो]]* (derecho) के रूप में बर्गीकरण कइल जाला। कालबैसाखी आमतौर पर बिहार आ झारखंड के बीच के इलाका छोटानागपुर पठार से शुरू होखेला। ई धीरे-धीरे दक्खिन-पूरुब दिसा में आगे बढ़ेला आ ओड़िशा, पश्चिम बंगाल, आ असम में तूफानी हवा (कई बेर  से बेसी), झमाझम बरखा, आ ओला के साथ तबाही मचावेला।

कबहूँ-कबहूँ जब ए इलाका में गरमी बहुत होखेला आ साथे में नमी वाला हवा घुस जाला, त बहुत जोरदार गरज-बिजरी वाला तूफान, थंडरस्टॉर्म, क रूप बन जाला।

कभी-काल्ह गंगा-ब्रह्मपुत्र डेल्टा में अगर नमी, गरमी आ उठाव (कन्वेक्शन) के सही मेल मिल जाला, त बवंडर (टॉरनेडो) भी बन सकत बा। 1989 में अइसने एगो भयानक बवंडर बांग्लादेश में आइल रहे, जवना में हजार से जादे लोग मर गइल रहल — आ ई दुनिया के सबसे जानलेवा बवंडर मानल गइल बा।

## इहो देखल जाय
* मानसून
* लोकल हवा सभ के लिस्ट

## संदर्भ

श्रेणी:हवा सभ
श्रेणी:मानसून
श्रेणी:भारत के जलवायु
श्रेणी:बांग्लादेश के भूगोल
मिस्ट्रल

**मिस्ट्रल** () एगो तेज, ठंढा आ उत्तर-पच्छिम दिसा से बहे वाली लोकल हवा हवे जे फ्रांस के दक्खिनी हिस्सा से लियोन के खाड़ी (उत्तरी भूमध्य सागर) के ओर बहे ले। साधारन तौर पर ई हवा जाड़ा आ बसंत में बहे ले, दुनों के बीचा में एकर तेजी सभसे बेसी होला। ई हवा कई दिन लगातार बह सके ला। फ़्रांस में ई तूफानी ठंढा हवा के रूप में रोन नदी के निचली घाटी आ दुरांस नदी के निचली घाटी से भूमध्य सागर के ओर बहे ले।

एह हवा के  से बेसी के स्पीड में पैंसठ घंटा से बेसी के समय ले लगातार बहे के घटना रिपोर्ट कइल गइल बाटे।

## इहो देखल जाय
* लोकल हवा सभ के लिस्ट

## संदर्भ

श्रेणी:हवा सभ
श्रेणी:फ्रांस के भूगोल
श्रेणी:इटली के भूगोल
श्रेणी:भूमध्य क्षेत्र के भूगोल
श्रेणी:यूरोप के जलवायु
बोरा (हवा)

**बोरा** () एगो उतरही चाहे उत्तर-पूरुब से बहे वाली लोकल कैटाबैटिक हवा हवे जे एड्रियाटिक सागर के आसपास के इलाका में बहे ले। एह हवा से एड्रियाटिक तट के इटली, स्लोवेनिया आ क्रोएशिया देस प्रभावित होखे लें। आमतौर पर ई एड्रियाटिक के किनारा वाला इलाका में पहाड़ी गैप सभ से नीचे उतरे ले खास क के डिनैरिक ऐल्प्स से।

ई हवा ढाल के सहारे नीचे उतरे भा धँसके ले जेकरा चलते एकरा के कैटाबैटिक हवा में गिनल जाला। ई साल भर में कौनों भी सीजन में बह सके ले हालाँकि, एकर सभसे बेसी बहाव जाड़ा के दिनन में होखे ला। जाड़ा में ई पूरा एड्रियाटिक सागर के इलाका में परभावी हो जाले आ माल्टा तक ले पहुँच सके ले। बाकी समय ई खाली भर समुंद्र के किनारा वाला इलाका में महसूस कइल जाला। अपना सबसे भयानक रूप में एह हवा के तेजी घातक होखे ले आ 100 किमी प्रति घंटा के रफ़्तार तक ले के हो सके ले; अदिमी के ढनका देवे आ गाड़ी पलट देवे के ताकत वाली होखे ले।

बोरा शब्द यूनानी भाषा के *बोरस* शब्द से आइल हवे जेकर अरथ होला *उत्तर दिसा*। अइसने नाँव के इस्तेमाल भूमध्य सागर आ काला सागर बेसिन में तटीय इलाका सभ में बहे वाली उत्तर-पूरबी हवा सभ खातिर इस्तेमाल होखे ला। नाँव के इस्तेमाल बुल्गारिया में, काला सागर के इलाका में, रूसी आर्कटिक के नोवा ज़ेमिल्या में आ पच्छिमी अमेरिका में रॉकी परबत से पूरबी ढाल पर उतरे वाली हवा सभ खातिर इस्तेमाल होखे ला।

## इहो देखल जाय
* लोकल हवा सभ के लिस्ट

## संदर्भ

श्रेणी:हवा सभ
श्रेणी:यूरोप के भूगोल
श्रेणी:भूमध्य क्षेत्र के भूगोल
श्रेणी:यूरोप के जलवायु
120 दिन के हवा

**120-दिन के हवा** () चाहे **बाद-इ-सद-ओ-बिस्त-रोज़** () चाहे **सिस्तान हवा** ईरान में बहे वाली लोकल हवा हवे। ई हवा खमसिन के नियर होले, गरम आ धूर-धक्कड़ भरल। ईरान के सिस्तान आ बलूचिस्तान प्रांत के ओर बहे के कारन एकर नाँव सिस्तान हवा हवे।

इ गरम हवा होखे लीं आ गर्मी के सीजन में बहे लीं। इनहन के सभसे तेज बहाव सिस्तान इलाका में होखे ला जहाँ ई उत्तर से दक्खिन बहे लीं आ पहाड़न के लंबवत बहत हैरियर-रड घाटी आ मोरग़ाब घाटी से हो के पठारी प्रदेश में प्रवेश करे लीं; ई हवा के लोकल सिस्टम मई से अगस्त महीना ले बहुत परभावी रहे ला।

एकर नाँव फ़ारसी में *बाद-इ-सद-ओ-बिस्त-रोज़* के शाब्दिक अरथ हवे 120 दिन बहे वाली हवा; अइसन इनहन के चार महीना बहे के कारण कहल जाला। हवा के टिपिकल स्पीड 30–40 किमी प्रति घंटा होला; हालाँकि, एकर इस्पीड 100–110 किलोमीटर प्रति घंटा ले हो सके ला।

शमाल के साथे साथ ई ईरान के दुसरी प्रमुख लोकल हवा हवे।

## इहो देखल जाय
* खमसिन
* शमाल
* लोकल हवा सभ के लिस्ट

## संदर्भ

श्रेणी:हवा सभ
नेवाडोज

**नेवाडोज** () दक्खिन अमेरिका के इक्वेडोर के एंडीज पहाड़ के घाटी से नीचे की ओर नियमित रूप से बहे वाली ठंढा हवा हईं। ई लोकल हवा रात में ऊपरी हिस्सा सभ के ठंढा हो जाए आ पहाड़ी चोटी के बर्फीला हिस्सन के संपर्क में आवे के कारन ठंढा हो के नीचे घाटी के ओर बहे ले; एह तरीका से ई कैटाबैटिक हवा हवे। ई पहाड़ी ऊँच इलाका आ घाटी से संबंधित हवा हवे आ ठंढा आ कष्टदायक हवा होखे ले। एह हवा के निर्माण में ग्लेशियर सभ के भी योगदान होला आ बर्फीला तूफान आवे की बाद बहे लीं।

## इहो देखल जाय
* कैटाबैटिक हवा
* लोकल हवा सभ के लिस्ट

## संदर्भ

श्रेणी:हवा सभ
श्रेणी:दक्खिन अमेरिका के भूगोल
श्रेणी:इक्वेडोर
फ्रियाजेम

**फ्रियाजेम** (), जेकरा अक्सरहा **फ्राइजेम** भी लिखल जाला (देवनागरी में), एगो ठंढा लोकल हवा हवे जे ब्राजील में बहे ले। ग्रान चाको के इलाका में दक्खिनी ध्रुवीय ठंढा हवा सभ बह के उत्तर की ओर आवे लीं जिनहन के पैम्पेरो कहल जाला; इहे आगे बढ़ के ब्राजील में फ्रियाजेम, पेरू आ बोलीविया में **सुराजो** (surazo) आ अउरी देसन में गारुआ (garua) कहल जालीं। इनहन के संबंध पेरू तट के एल निनो के घटना सभ से भी होखे ला। एह हवा के आवे पर तापमान गिर जाला।

## इहो देखल जाय
* पैम्पेरो
* लोकल हवा सभ के लिस्ट

## संदर्भ
पैम्पेरो

**पैम्पेरो** () एगो लोकल हवा हवे जे पंपास इलाका में बहे ले। ई दक्खिनी ध्रुवीय वायुराशि के अचानक उत्तर की ओर बढ़े आ पम्पास के क्षेत्र में प्रवेश करे वाली हवा हवे; अकसर तेजी के साथ ठंढा फ्रंट के रूप में आगे बढ़े ले। ई ठंढा हवा हवे आ एकरे प्रस्फोट (बर्स्ट) के चलते तापमान में कमी आवे ले।

एह हवा से ब्राजील, अर्जेंटाइना, उरुग्वे, पराग्वे, आ बोलीविया प्रभावित होखे लें। इहे हवा आगे बढ़ के ब्राजील में *[[फ्रियाजेम]]* के नाँव से आ बोलीविया आ पेरू में *सुराजो* आ अउरी देसन में *गारुआ* के नाँव से जानल जाली।

पैम्पेरो ठंढा आ सूखल हवा हवे जे अचानक बर्स्ट (फाट पड़ेल) के रूप में आवे ले आ कुछे समय खातिर बहे ले।

## इहो देखल जाय
* फ्रियाजेम
* लोकल हवा सभ के लिस्ट

## संदर्भ

श्रेणी:हवा सभ
बर्ग

**बर्ग** (; अरथ: *पहाड़ के हवा* ) दक्खिन अफिरका में बहे वाली एगो लोकल हवा हवे। ई दक्खिनी अफिरका के सेंट्रल पठार के ढाल से नीचे के ओर बहे वाली कैटाबैटिक हवा हवे। ई गरम आ सूखल होखे ले, एडियाबेटिक प्रासेस के चलते। ई फॉन हवा के एगो प्रकार भा किसिम हवे।

एकरे नाँव बर्ग (पहाड़) विंड (हवा) के मतलब होला "पहाड़ के हवा"।

## इहो देखल जाय
* कैटाबैटिक हवा
* लोकल हवा सभ के लिस्ट

## संदर्भ

श्रेणी:हवा सभ
श्रेणी:अफिरका के भूगोल
सिरोको

**सिरोको** ( ) भूमध्यसागरीय क्षेत्र में बहे वाली एगो लोकल हवा हवे। ई सहारा के रेगिस्तान से उठे ले आ उत्तर अफिरका आ दक्खिनी यूरोप के परभावित करे ले; एकर स्पीड हरीकेन के इस्पीड मतिन हो सके ला। ई गरम हवा होखे ले आ आमतौर पर गर्मी के सीजन में बहे ले। लीबियाई अरबी भाषा में एकरा के गिबिली कहल जाला।

सिरोको गरम आ सूखल हवा होखे ले। हालाँकि, नमी सोख लेवे के बाद एह से बरखा भी होसके ला। एकरा साथे लाल बालू के कन गिरे लें जेकरा चलते अइसन बरखा के "ब्लड रेन" (खून के बरखा) कहल जाला।

## नाँव
*सिरोको* नाँव के उत्पत्ती  से हवे। अउरियो अन्य भाषा सभ में एकर नाँव नीचे दिहल गइल बाड़ें: 
* 
* 
* 
*  
*  
*  चाहे 
* , चाहे  <small>रोमनाइजेशन</small>: sirókos
* 
*  चाहे जदा-कदा *širok*
*  चाहे 
* लीबियाई अरबी: , रोमनाइजेशन: , जेकर मतलब होला 'Qibla' से आवे वाली हवा
* , जेकर मतलब होला 'पचास' ('पचास-दिनन के हवा')
* , संभवतः   से  के अरथ में; चाहे  
* 

## इहो देखल जाय
* खमसिन
* हबूब
* सिमूम
* लोकल हवा सभ के लिस्ट

## संदर्भ

श्रेणी:हवा सभ
श्रेणी:भूमध्य क्षेत्र के भूगोल
श्रेणी:यूरोप के जलवायु
शमाल

**शमाल** () ईराक आ फारस के खाड़ी के देसन (सऊदी अरब आ कुवैत शामिल बाड़ें) में बहे वाली गरम, धूर-धक्कड़ वाली लोकल हवा हवे। अरबी भाषा में शमाल भा शुमाल () के अरथ होला उत्तर दिसा; ई हवा उत्तर आ उत्तर-पच्छिम दिसा से बहे ले। दिन में ई हवा तेज होखे ले जबकि रात में कुछ मद्धिम पड़ जाले।

अधिकतर अइसन हवा गरमी के सीजन में बहे ले बाकी ई जाड़ा के सीजन में भी कब्बो-काल्ह बह सके ले। जून जुलाई के महीना में ई लगातार बहे ले। एह लोकल हवा के परिणाम होला कि बड़हन पैमाना पर धूर भरल आन्ही नियर इस्थिति हो जाला; कई बेर ई कई सौ किलोमीटर के दूरी ले धूर आ बालू पहुँचा दे ले। एह हवा में धूर आ रेत-बालू के मुख्य स्रोत जॉर्डन आ सीरिया के इलाका हवें।

## इहो देखल जाय
* हबूब
* खमसिन
* सिरोको
* लोकल हवा सभ के लिस्ट

## संदर्भ

श्रेणी:हवा सभ
पोनेंटे

**पोनेंटे** () भा **पोनेंते** भूमध्यसागरीय क्षेत्र में बहे वाली पछुआ हवा हवे। एह शब्द के उत्पत्ती दिशा के आधार पर हवे, एकरे बिपरीत पुरुआ हवा के भूमध्य सागरीय इलाका में लेवांटे भा लेवांते कहल जाला। अंग्रेजी के ई नाँव मूल लैटिन भाषा से वाया इटैलियन आइल हवे।

प्राचीन यूनान में एकरा खातिर *ज़ेफायरस* शब्द इस्तेमाल भइल बा।

## इहो देखल जाय
* लोकल हवा सभ के लिस्ट

श्रेणी:हवा सभ
श्रेणी:भूमध्य क्षेत्र के भूगोल
श्रेणी:यूरोप के जलवायु
प्लेबैक सिंगर

[240px|thumb|alt=सफ़ेद साड़ी पहिरले एगो बूढ़ औरत के कुछ हद तक प्रोफाइल तस्वीर जेह में ऊ कैमरा से अलगा ओर देखत बाड़ी|[लता मंगेशकर एगो परसिद्ध प्लेबैक सिंगर रहल बाड़ी जे अपना कैरियर में हजारन गो गाना रिकार्ड करा चुकल रहली।]]
**प्लेबैक सिंगर** () अइसन गायक कलाकार होखे लें जिनहन लोगन के आवाज में गीत रिकार्ड क लिहल जाला आ फिर एह रिकार्डिंग के फिलिम सभ में इस्तेमाल कइल जाला। प्लेबैक सिंगर लोग साउंडट्रैक रिकार्ड करा देला आ फिलिम में जेकरा ऊपर ई गाना शूट होखे ला ऊ एक्टर/ऐक्ट्रेस लोग गाना के बोल पर मुँह चलावे ला जेकरा के लिप-सिंकिंग कहल जाला; असली गायक/गायिका फिलिम में स्क्रीन पर ना लउके लें।

हिंदी भाषा में एह लोगन के पार्श्वगायक/पार्श्वगायिका कहल जाला

श्रेणी:प्लेबैक सिंगर
श्रेणी:सिंगर
फिल्मफेयर अवार्ड

**फिल्मफेयर अवार्ड** () सभ के तहत भारतीय हिंदी भाषा के फिलिम इंडस्ट्री में कला आ टेक्निकल क्षेत्र में बेहतरीन प्रदर्शन खातिर कई गो अवार्ड दिहल जालें। फिल्मफेयर अवार्ड सेरेमनी भारतीय फिलिम जगत के सभसे परसिद्ध इवेंट हवे। टाइम्स ग्रुप के *[[फिल्मफेयर]]* नाँव के पत्रिका द्वारा ई अवार्ड 1954 में सुरू कइल गइल रहे, ठीक ओही साल भारत में राष्ट्रिय फिलिम अवार्ड सभ के सुरुआत भइल। सुरुआत में इनहन के "क्लेयर अवार्ड्स" चाहे "द क्लेयर्स" कहल जाय; क्लेयर मेंडोंका ओह समय *[[दि टाइम्स ऑफ इंडिया|टाइम्स ऑफ़ इंडिया]]* अख़बार के संपादक रहलीं।

आज के समय में फिल्मफेयर अवार्ड्स में 13 गो कटेगरी में अवार्ड दिहल जा रहल बाने।
चंदन गाँछ

**[[चंदन]] गाँछि** चाहे **[[चंदन]] के फेड़** फूलदार पौधा सभ के एगो जाति हवे। बैज्ञानिक भाषा में एह बनस्पति जाति के ***सैंटलम*** (*Santalum*) कहल जाला आ एह जाति के पौधा सभ के लकड़ी (चंदन) बहुत कीमती होखे ला। एह जाति के पौधा सभ में सभसे परसिद्ध भारतीय चंदन के गाछ हवे जेकरा बैज्ञानिक नाँव *[[भारतीय चंदन|सैंटलम एल्बम]]* (*S. album*) हवे। एह जाति के पौधा सभ बड़हन फेड़ भी होखे ले आ छोट झांग नियन गाछ भी। इनहन में अधिकतर रूट पैरासाइट होखे लें जे फोटोसिंथेसिस से आपन भोजन खुद बनावे लें बाकी पानी आ अउरी न्यूट्रीएंट सभ दुसरे पौधा सभ के सोर से खींचे लें। इनहन के कई प्रजाति सभ, ख़ास क के भारतीय चंदन, के लकड़ी बहुत महके वाली होखे ले आ इतर बनावे आ जड़ी-बूटी के कामे आवे ले।

सैंटलम जाति (जीनस) में लगभग 25 गो प्रजाति सभ चिन्हित कइल गइल बाड़ीं जिनहन के क्षेत्र बिस्तार इंडोमलायन, ऑस्ट्रेलेशियन, आ ओशियानियन बनस्पति मंडल (रील्म) में भारत से ले के मलेशिया आ प्रशांत महासागरीय दीप सभ के बिस्तार लिहले बाटे; इहाँ तक ले कि हवाई दीप पर आ दक्खिन अमेरिका के तटीय इलाका जुआन फर्नांडेज दीप तक ले ई पावल जालें।

श्रेणी:पौधा
चंदन

**चंदन** (ठेठ उच्चारण: **च'नन**) चाहे **चंदन के लकड़ी** (, *सैंडलवुड* ) एक किसिम के लकड़ी हवे जे *[[चंदन गाँछ|सैंटलम]]* जाति (चंदन गाछ) के पौधन आ फेड सभ से मिले ला। ई लकड़ी वजनदार, पियाराहूँ आ महीन कन वाली होखे ले आ बाकी महकदार लकड़ी सभ के बिपरीत एकर महक दसन साल ले बनल रहे ला। एही लकड़ी से चंदन के तेल निकालल जाला। एकरा के दुनियाँ के सभसे महँग लकड़ी मानल जाला। लकड़ी आ एकरे तेल दुनों के महक बहुत खास होखे ला आ कई सदी से ई एही खातिर एतना कीमती हवे। एकर खराब परिणाम ई बा कि बहुधा फेड के पुरहर होखे से पहिलहीं काट लिहल जाला जे एक किसिम के ओभरहार्वेस्टिंग हवे।

## इहो देखल जाय
* चंदन गाँछ, *सैंटलम (Santalum)* जीनस
* भारतीय चंदन, *सैंटलम एल्बम (Santalum album)*
* लाल चंदन, *टेरोकॉर्पस सैंटैलिनस (Pterocarpus santalinus)*

## संदर्भ

श्रेणी:पौधा
चंदन के तेल

**चंदन के तेल** () एक किसिम के एसेंस वाला तेल (अरक वाला; *essential oil* ) होखे ला जेकरा के चंदन के लकड़ी के टुकड़ा सभ के भाप द्वारा अरक निकाल के बनावल जाला; खासतौर प भारतीय चंदन (*सैंटेलम एल्बम* ) आ आस्ट्रेलियाई चंदन (*सैंटेलम स्पिकैटम* ) के प्रजाति के लकड़ी एह काम खातिर इस्तेमाल कइल जाला।

चंदन के तेल भा अर्क के इस्तेमाल इतर बनावे में, कॉस्मेटिक (सौंदर्य प्रसाधन), पूजा-पाठ वाला महकउआ चीज बनावे में आ बिबिध किसिम के पकवान आ वयंजन बनावे में इस्तेमाल होखे ला।

## इहो देखल जाय
* चंदन
* भारतीय चंदन

## संदर्भ

श्रेणी:चंदन
श्रेणी:अरक वाला तेल
भारतीय चंदन

**भारतीय चंदन** (; बैज्ञानिक नाँव: *सैंटलम एल्बम*, *Santalum album* ) चंदन जाति के पौधन आ पेड़ सभ के भारतीय प्रजाति हवे। ई छोटहन साइज के गरम जलवायु वाला एगो फेड़ होखे ला आ ई चंदन अर्क भा चंदन के तेल के प्राकृतिक आ परंपरागत स्रोत हवे। ई दक्खिन भारत आ दक्खिनपूर्ब एशिया के मूल पौधा हवे।

ई हिंदू धर्म में पबित्र मानल जाला आ अउरियो कई संस्कृति सभ में एकरे गमक के खास अस्थान दिहल जाला। एकर लकड़ी कई दशक ले महके ले। ई लकड़ी बहुत महँग होखे ले जेकरा चलते एकर डिमांड बहुत बा आ एही कारन एकर जरूरत से बेसी कटाई होखल एगो समस्या बाटे; साथे-साथ अबैध रूप से एकर कटाई, तस्करी आ बिक्री समस्या बाटे। एकरे कारण मूल जंगल सभ में एह प्रजाति पर खतरा मेंड़रा रहल बाटे। पौधा के उमिर बहुत होखे ले बाकिर ई कटाई जोग भी कई सालन के बाद होखे ला। बहुधा एकर पौधा के पुरहर फेड़ होखे से पहिलहूँ गलत तरीका से काट लिहल जाला जेकरा चलते एपर खतरा बा।

एह चंदन के तेल भा अर्क के दवाई, कास्मेटिक के सामान, आ पूजा पाठ आ पकवान बनावे के सामग्री के रूप में इस्तेमाल होखे ला।

## इहो देखल जाय
* चंदन
* चंदन गाँछ
* लाल चंदन
* चंदन के तेल

## संदर्भ

श्रेणी:पौधा
श्रेणी:चंदन
ब्लू नॉर्दर

**ब्लू नॉर्दर** () चाहे **टेक्सा(स) नॉर्दर** (Texas Norther) अमेरिका के टेक्सा(स) राज्य में होखे वाली मौसमी घटना हवे जेह में उत्तर के ओर से तेजी के साथे कोल्ड फ्रंट आवे ला आ एकरे आवे पर तेज उतरही हवा बहे ले आ मौसम अचानक ठंढा हो जाला। आसमान के गाढ़ नीला चाहे करिया हो जाए के कारन एकरे नाँव में बुलू लागल हवे आ उत्तर से आवे के कारन एकरा के **नॉर्दर** कहल जाला।

श्रेणी:हवा सभ
जगदीशपुर

**जगदीशपुर** भारतीय राज्य बिहार के भोजपुर जिला में एगो कस्बा आ नगर पंचायत बाटे। ई एही नाँव के सब-डिवीजन (अनुमंडल) के मुख्यालयो हवे आ ब्रिटिश शासन के दौरान जगदीशपुर राज के केंद्र रहल। एहिजे के बाबू कुँवर सिंह 1857 के बिद्रोह में बिहार आ पूर्वांचल के हिस्सन में ईस्ट इंडिया कंपनी के खिलाफ लड़ाई लड़ले रहलें।

जगदीशपुर अनुमंडल भोजपुर जिला के पच्छिमी-बिचला हिस्सा में बाटे।

## इहो देखल जाय

* जगदीशपुर राज
* बाबू कुँवर सिंह
* 1857 के बिद्रोह

## संदर्भ

श्रेणी:बिहार के अनुमंडल
श्रेणी:बिहार के शहर आ कस्बा
श्रेणी:भोजपुर जिला
लाल चंदन

**लाल चंदन** भा **रक्त चंदन** () *[[टेरोकार्पस]]* जाति के फेड़ सभ के एगो प्रजाति हवे। ई दक्खिनी भारत के पूर्बी घाट के पहाड़ सभ के इलाका के मूल निवासी पौधा हवे। एह फेड़ के एकरे गहिरा लाल रंग के लकड़ी खातिर बहुत कीमती मानल जाला। परंपरागत रूप से ई चंदन कहल जाला हालाँकि एकरे लकड़ी में ओइसन गमक आ सुगंध ना होखे ला। एकरा के चंदन नाँव के कारन भारतीय चंदन के फेड़ से भरम में ना पड़े के चाहीं काहें से की ई दुसरे जाति के फेड़ हवे। हालाँकि, परंपरा में एकरा के गंध के बिना मानल जाला हाल के सालन में एकरे लकड़ी से अर्क निकाले आ एकरे इस्तेमाल के महत्व बढ़ल बाटे, खास क के पच्छिमी देसन में।

एकर लकड़ी बहुत कीमती होखे ले आ एकरा से कई किसिम के सजावटी सामान, बाजा आ अउरी चीज बनावल जाला। एकरे लकड़ी के रोजवुड के लकड़ी नियर होखे के कारन भरम पैदा हो सके ला।

एकरा के भारतीय चंदन से अलग बूझे के चाहीं।

## इहो देखल जाय
* चंदन
* चंदन गाँछ
* भारतीय चंदन
* रोजवुड

## संदर्भ

## बाहरी कड़ी
* Jstor.org: ''Pterocarpus santalinus''
* 

श्रेणी:पौधा
श्रेणी:पूरबी घाट
श्रेणी:एशिया के बनस्पति
श्रेणी:आंध्र प्रदेश के भूगोल
श्रेणी:तमिलनाडु के भूगोल
गुड़मार

**गुड़मार** (, *जिम्नेमा सिल्वेस्ट्री* ) एक किसिम के लकड़ी वाली लता होखे ले जे एशिया (अरब प्रायदीप के साथे), अफिरका आ आस्ट्रेलिया के मूल निवासी पौधा हवे। ई आयुर्वेद में दवाई के कामे आवे ला। अंग्रेजी में एकर आम चलन के नाँव *जिम्नेमा* हवे। एकरे अलावा एकरा के *आस्ट्रेलियन काऊप्लांट* आ *पेरीलोका ऑफ़ द वुड्स* कहल जाला। भोजपुरी आ हिंदी नाँव गुड़मार एकरे एह खासियत के कारन परल हवे कि एकर पतई चबा के खा लिहले पर काफी देरी ले मिठास के सवाद के पता ना लागे ला।

एकरे पतई आ एकरा से निकालल जाए वाला सत में जिम्नेमिक एसिड होखे ला, इहे ऊ प्रमुख चीज हवे जे जीभ के सवाद चीन्हे वाला रिसेप्टर सभ के साथे रिएक्शन करे ला आ कुछ समय खातिर जीभ पर मीठ सवाद के पता चलल बंद करा देला।

आयुर्वेद आ देसी खर-बीरो वाला सिस्टम में दावा कइल जाला कि ई पौधा शूगर के बेमारी में लाभ पहुँचावे ला।

## फोटो गैलरी

Gymnema sylvestre DSC 6920.JPG|गुड़मार के झाँग
Gymnema sylvestre (Retz.) R.Br. ex Sm. (27663398884).jpg|गुडमार के फूल
Gymnema sylvestre flowers-ചക്കരക്കൊല്ലി.jpg|फूल के क्लोज-अप
Gymnema sylvestre fruits at Agumbe (1).jpg|फर के क्लोज-अप
Gymnema sylvestre beans.jpg|फर के क्लोजप आ लकड़ीदार लता के टहनी

## इहो देखल जाय
* सदाबहार

## संदर्भ

## अउरी पढ़े खातिर
* 

## बाहरी कड़ी
* 

श्रेणी:पौधा
श्रेणी:आयुर्वेद में इस्तेमाल होखे वाला पौधा
हवा राशि

**हवा राशि** चाहे **एयर मास** (), मौसम बिज्ञान में, हवा के अइसन राशि (ढेर) होखे ले जे अपने तापमान आ मौजूद भाप के मात्रा से परिभाषित होखे ले। हवा राशि सभ कई सौ से कई हजार किलोमीटर के क्षेत्र में बिस्तार लिहले हो सके लीं आ आपन बिसेस लच्छन नीचे के सतह से लेवे लीं। इनहन के बर्गीकरण अक्षांस आ महादीपी भा समुंद्री सोर्स क्षेत्र के आधार पर कइल जाला।

श्रेणी:मौसम बिज्ञान संबंधी घटना आ चीज
श्रेणी:वायुमंडली सर्कुलेशन
फ्रंट (मौसम बिज्ञान)

**मौसमी फ्रंट** () एक किसिम के बाउंड्री चाहे सीमा होला जे अलग-अलग किसिम के हवा घनत्व, हवा बहाव, तापमान आ नमी वाली हवा राशि सभ के एक दुसरे से अलगा करे ला। उदाहरण खातिर कोल्ड फ्रंट के कौनों जगह से गुजरे पर झंझावात आ कपासी बरखा बादर वाली बरखा हो सके ले चाहे स्क्वल लाइन एकरा पहिले आवे ले, जबकि वार्म फ्रंट (गरम फ्रंट) के आवे पर इनहन के पहिले परतदार बादर वाली बरखा आ कुहेसा आ सके ला। यूरोपीय आ अमेरिकी संदर्भ में गर्मी के सीजन में नमी के अलगाव वाला मामूली फ्रंट सीमा से ख़राब मौसम आ सके ला। कुछ फ्रंट बिना बरखा के होखे लें आ कम बदरी वाला होखे लें, हालाँकि इनहन के साथे हवा बहाव के दिसा जरूर बदले ले।

श्रेणी:मौसम बिज्ञान संबंधी घटना आ चीज
श्रेणी:मौसमी घटना
ट्रेड विंड

**ट्रेड विंड्स** () चाहे **बैस्विक पुरुआ हवा** () परमामेंट बहे वाली सदाबाहिनी हवा (प्रिवेलिंग विंड) हईं स जे पृथिवी के बिसुवत रेखीय इलाका में बहे लीं। उत्तरी गोलार्ध में ई उत्तर-पूरुब दिसा से आ दक्खिनी गोलार्ध में दक्खिन-पूरुब दिसा से बहे लीं, जाड़ा में ई गम्हीर हो जाली जब आर्कटिक ऑस्किलेशन अपना गरम फेज में होखे ला। ट्रेड हवा सभ के इस्तेमाल समुंदरी जहाज चलावे में कप्तान लोगन द्वारा कई सदी से होखत आ रहल बाटे। ई अमेरिका में यूरोपीय कॉलोनी अस्थापित करे में सहायक साबित भैलिन आ अटलांटिक महासागर आ प्रशांत महासागर में ब्यापारिक रूट अस्थापित करे में मददगार भइलीं।

श्रेणी:हवा सभ
श्रेणी:वायुमंडली सर्कुलेशन
श्रेणी:हवा
सोरठा

**सोरठा** एगो अर्धसम मात्रा वाला छंद हवे। ई दोहा के ठीक उल्टा होखे ला। एह में दोहे नियर चार गो चरण होखे लें बाकी पहिला आ तिसरा (बिसम) चरण में 11-11 मात्रा होखे लीं आ दुसरा आ चउथा (सम) चरण में 13-13 मात्रा होखे लीं। पहिला आ तीसरा चरण के अंत में एगो गुरु आ एक ठो लघु (ऽ।) होखल जरूरी होला, सम चरण में अंत में वाचिक भार (।ऽ) दिहल जाला (अपवाद के रूप में जगण (।ऽऽ) आवे ला); सम चरण (दुसरा आ चौथा) के सुरुआत में जगण (।ऽ।) के मनाहीं हवे आ बिसम चरण एकही तुक पर खतम होखे लें जबकि सम चरण बिना तुक के होखे लें।

सोरठा के कुछ उदाहरण नीचे दिहल जात बाड़ें:



**खर कुआर के घाम, तेपर उमस पवन बिना।**
**के करि पाई काम, कृषक सरिस मैदान में॥** - धरीक्षण मिसिर, अलंकार दर्पण में। 




**जो सुमिरत सिधि होइ, गन नायक करिबर बदन।**
**करउ अनुग्रह सोइ, बुद्धि रासि सुभ गुन सदन॥** - तुलसीदास, रामचरितमानस में।



सोरठा से मिलत-जुलत एगो अउरी छंद होला जेकरा रोला कहल जाला। एह में अंतर बस ई होखे ला कि एकरे सम चरण में तुक होखे ला। दोहा आ रोला के मिला के कुंडलिया छंद बने ला।

## इहो देखल जाय
* दोहा
* रोला

## नोट

## संदर्भ

श्रेणी:छंद
श्रेणी:हिंदी कबितई
छंद (उत्तर भारतीय)

**छंद** उत्तरी भारत आ पाकिस्तान के कबितई के परंपरा में चार लाइन भा चार चरण के कबिता के शैली हवे।


श्रेणी:कबितई
श्रेणी:भारतीय कबितई
मीटर (कबितई)

कबितई (पोएट्री) में, **मीटर** (metre/meter) कौनों वर्स (verse) भा वर्स के लाइन के बेसिक लय के ढाँचा होला। कई पारंपरिक कविता–रूप में निश्चित मीटर तय होखेला, या कई गो मीटर मिल–जुल के खास क्रम में आवेला। ई बिधान संस्कृत, हिंदी आ भोजपुरी के छंद के समकक्ष आ उर्दू के बह्र के समकक्ष मानल जा सके ला। 

मीटर आ छंद–विधान के पढ़ाई आ ओकर असल इस्तेमाल — दुनो के अंग्रेजी में प्रोसोडी कहल जाला जे भारतीय कॉन्सेप्ट छंदबिज्ञान से समकक्ष बाटे। पच्छिमी भाषाविज्ञान में “प्रोसोडी” के मतलब अउरी बड़ा होला। एहमें खाली काव्य–मीटर ना, बल्कि गद्य के लयात्मक पहलू — चाहे औपचारिक होखे चाहे अनौपचारिक — भी समाइल बा, जवन भाषा–भाषा आ कई बेर कविता–परंपरा के हिसाब से बदलत रहे ला।

## इहो देखल जाय
* छंद (हिंदी, संस्कृत में)
* बह्र (फ़ारसी, तुर्की आ उर्दू में)

श्रेणी:कबितई
गिबिली

**गिबिली** ( चाहे *gibili* ) लीबिया में बहे वाली लोकल हवा हवे। इ लीबिया के अंदरूनी हिस्सा से उठे ले आ रूम सागर के ओर बहे ले। ई हवा खमसिन आ सिरोको नियर गरम तुफानी हवा हवे।

गिबिली सालों भर बह सके ले; हालाँकि, ई बसंत आ गरमी के सीजन में बेसी बहे ले। ई लीबिया के अंदरूनी हाईलैंड सभ से उत्तर के ओर उतरे ले आ एक तरीका से फॉन (ढाल से उतरे वाली आ एही कारन गरम हवा) नियर होखे ले।

## इहो देखल जाय
* खमसिन
* सिरोको
* हबूब
* लोकल हवा सभ के लिस्ट

## संदर्भ

श्रेणी:हवा सभ
श्रेणी:लीबिया
हबूब

**हबूब** () एक किसिम के तेज आन्ही होला। ई वायुमंडल में गुरुत्वाकर्षण धारा (ग्रेविटी करेंट) के कारन चले लीं; अइसन घटना के मौसमी फ्रंट के साथे देखल जाला। हबूब अरबी भाषा के शब्द हवे आ सूडान में अइसन तेज आन्ही खातिर इस्तेमाल होखे ला; हालाँकि, अइसन किसिम के आन्ही दुनिया के लगभग हर सूखल रेगिस्तानी इलाका में आवे लीं।

## इहो देखल जाय
* खमसिन
* बोरा (हवा)
* मिस्ट्रल
* सिरोको
* लोकल हवा सभ के लिस्ट

## संदर्भ

## बाहरी कड़ी

* Haboob Photos @ HikeArizona.COM
* Haboobs, Arizona Department of Transportation. 
* The Bibliography of Aeolian Research
* Haboob on Winds of the World
* 
* Time-lapse video of the 5 July 2011 Arizona Haboob

श्रेणी:हवा सभ
श्रेणी:आन्ही
श्रेणी:तुफान सभ
श्रेणी:मौसम संबंधी आफत-बिपत
श्रेणी:अफिरका के भूगोल
श्रेणी:सूडान
संस्कृत छंदशास्त्र

**संस्कृत छंदशास्त्र** भा **छन्द** संस्कृत में मीटर आ वर्स के अध्ययन करे वाला शाखा हवे। ई छह गो वेदांग में सामिल हवे।

श्रेणी:कबितई
श्रेणी:संस्कृत साहित्य
मानसून ट्रफ

**मानसून ट्रफ़** () पच्छिमी प्रशांत महासागर में इंटरट्रॉपिकल कन्वर्जेन्स जोन के एगो हिस्सा हवे, जइसन कि समुद्र तल पर मिनिमम हवादाब देखलावे वाला चित्र में में एगो लाइन से देखावल गइल बाटे, एकर मतलब कि ई दू ओर से आवे वाली हवा सभ के एकट्ठा हो के मिले वाला जोन, कन्वर्जेन्स जोन, हवे; ई हवा उत्तरी आ दक्खिनी गोलार्ध से आवे लीं आ इनहन के ट्रेड विंड भा बैस्विक पुरुआ हवा कहल जाला।

चित्र में पछुआ मानसूनी हवा सभ बिसुवत रेखा के ओर से आ रहल बाड़ीं आ पुरुआ ट्रेड विंड सभ ध्रुव के ओर से (उत्तर-पूरुब से) आ रहल बाड़ीं। ठीक एही धुरी के सहारे भारी बरखा वाला क्षेत्र होखे ला आ जवना लोकेशन पर ई एक्सिस होखे ओहिजे ई बरखा के सीजन के चरम स्थिति बनावे ला। जब ई ध्रुव के ओर घसके ला,  सूखल आ गरम दसा पैदा होखे लीं। इहे मानसून ट्रफ़ पूरा दुनिया के कईयन सारा बरखाबन सभ के निर्माण में महत्व वाली भूमिका वाला होखे ला।

एह टर्मावली *मानसून ट्रफ़* के आम चलन में सभसे बेसी इस्तेमाल पच्छिमी प्रशांत महासागर के मानसूनी इलाका सभ मेंहोखे ला जईसे की एशिया के आसपास के इलाका आ आस्ट्रेलिया। आइटीसीजेड.मानसून ट्रफ़ के ई जगह बदलाव भा माइग्रेशन जब कौनों इलाका के जमीनी हिस्सा पर होखे ला तब ओह क्षेत्र में सालाना बरसात के सीजन आवे ला। एही मानसून ट्रफ़ के इर्दगिर्द कम दबाव वाला क्षेत्र (डिप्रेसन) सभ आ उष्णकटिबंधी चक्रवात सभ के उतपत्ती होखे ला जे सालभर के कुल बरखा के बहुत सारा हिस्सा कुछे दिनन में बरसा देवे लें।

## इहो देखल जाय
* इंटरट्रॉपिकल कन्वर्जेन्स जोन (ITCZ)
* कन्वर्जेन्स जोन (CZ)

## नोट

## संदर्भ

श्रेणी:मानसून
श्रेणी:उष्णकटिबंधी मौसम बिज्ञान
श्रेणी:वायुमंडल के डायनामिक्स
श्रेणी:भूगोल शब्दावली
कन्वर्जेन्स जोन

मौसम बिज्ञान में **कनवर्जेंस जोन** वायुमंडल के अइसन क्षेत्र होखे ला जहाँ दू गो सदाबाहिनी हवा सभ आ के मिले लीं आ आमतौर पर अइसन इलाका में बिसेस किसिम के मौसमी दसा पैदा करे लीं। एह घटना के रिजल्ट ई होला कि भारी मात्रा में हवा एकट्ठा होखे ले आ ऊपर उठे ले जेकरे चलते बादर के निर्माण आ बरखा के घटना होखे ला। बड़हन पैमाना पर अइसन कनवर्जेंस के "सिनॉप्टिक-स्केल कनवर्जेंस" कहल जाला आ ई बैरोक्लाइनिक ट्रफ़, कम हवादाब के क्षेत्र आ चक्रवात नियर मौसम संबंधी सिस्टम के उत्पत्ती के साथे जुड़ल होखे लें।

बड़हन पैमाना पर अइसन कन्वर्जेन्स जोन भूमध्य रेखा के आसपास इंटरट्रॉपिकल कन्वर्जेन्स जोन के रूप में बने लें आ एह जोन के अउरी गम्हीर होखे के घटना बैस्विक रूप से तापमान में बढ़ती के रिजल्ट बाटे। छोट पैमाना पर अइसन कन्वर्जेन्स सभ के कारण कपासी बादर बने लें आ अउरी गम्हीर होखे पर झंझावात सभ के उत्पत्ती होखे ला।

कनवर्जेंस के उल्टा दसा के डाइवर्जेंस होला जहाँ से हवा छितरा के एक दुसरे सेबिपरीत दिसा में बहे लीं आ अलगा होखे लीं।

## इहो देखल जाय
* इंटरट्रॉपिकल कन्वर्जेन्स जोन
* मानसून ट्रफ
* चक्रवात

## संदर्भ

श्रेणी:वायुमंडली सर्कुलेशन
श्रेणी:मौसम बिज्ञान संबंधी घटना आ चीज
फ्रीमैंटल डॉक्टर

**फ्रीमैंटल डॉक्टर** () चाहे **फ्रियो डॉक्टर** चाहे बस **द डॉक्टर** पच्छिमी ऑस्ट्रेलिया में दुपहरिया के बाद साँझ बेर बहे वाली समुंद्री हवा (सी ब्रीज) के बोलचाल के नाँव हवे। अइसन हवा गरमी के सीजन में एहिजे बहे ले आ एकरा से दक्खिनी पच्छिमी समुंद्र तट परभावित होखे ला। समुंद्र आ जमीनी हिस्सा के गर्म होखे के अंतर के कारन ई हवा बहे ले आ ई ठंढा आ आरामदायक हवा होखे ले।

फ्रीमैंटल, पच्छिमी आस्ट्रेलिया में एगो बंदरगाह शहर हवे।

एह शब्द के इस्तेमाल 1870 के दशक से मिले ला। अइसने हवा दक्खिन अफिरका में (केप डॉक्टर) आ वेस्ट इंडीज में भी बहे लीं।

## इहो देखल जाय
* केप डॉक्टर
* ब्लैक नॉर'ईस्टर
* सदर्ली बस्टर
* ब्रिकफील्डर
* दक्खिनपूर्बी ऑस्ट्रेलियन फॉन
* लोकल हवा सभ के लिस्ट
* लैंड एंड सी ब्रीज़

## संदर्भ

## अउरी पढ़े खातिर
* "Origin of term for the sea breeze in Perth still unknown". *[[The Sunday Times (Western Australia)|The Sunday Times]]*: (Perth, W.A.), 23 Feb. 1986, p.&nbsp;49,
* Masselink, G. (1996). *Sea breeze activity and its effect on coastal processes near Perth, Western Australia*. Royal Society of Western Australia. *Journal of the Royal Society of Western Australia*, Vol. 79, part 3 (September 1996) p.&nbsp;199-205.
*

## बाहरी कड़ी
* Introduction to winds on the west coast of Western Australia
* Wind name website

श्रेणी:हवा सभ
श्रेणी:ऑस्ट्रेलिया के जलवायु
गिनी के खाड़ी

**गिनी के खाड़ी** () अटलांटिक महासागर के उष्णकटिबंधी हिस्सा के सभसे उत्तरपूरबी भाग हवे जे गैबोन के केप लोपेज से लाइबेरिया के केप पाल्मास ले बिस्तर लिहले बाटे। एही खाड़ी में बिसुवत रेखा आ प्राइम मेरिडियन एक दुसरे के काटे लीं। 

कई गो नदी एह खाड़ी में गिरे लीं जिनहन में नाइजर आ वोल्टा नदी प्रमुख बाड़ी स। एह खाड़ी के भीतर बेनीन के खाड़ी (बाईट ऑफ़ बेनिन) आ बोनी के खाड़ी (बाईट ऑफ़ बोनी) प्रमुख थलरूप बाड़ी स।

## भूगोल
एह खाड़ी में पानी छोड़े वाली सभसे प्रमुख नदी नाइजर नदी हवे।

एह खाड़ी के भूगोलीय बिस्तार खातिर अलग-अलग परिभाषा दिहल जालीं; इंटरनेशनल हाइड्रोग्राफिक ऑर्गेनाइजेशन (International Hydrographic Organization) एकर परिभाषा देला कि एकर सभसे दक्खिनी-पच्छिमी माथ "बी लाइन (B line) लोपेज अंतरीप () गैबोन से उत्तर-पूरुब ओर Ihléu Gago Coutinho (Ilhéu das Rôlas) () ले हवे; आ एकरा बाद एगो लाइन उत्तरपच्छिम में Ihléu Gago Coutinho से पाल्मास अंतरीप (Cape Palmas) () लाइबेरिया ले हवे।


File:Carte du golfe de Guinée-18e s..jpg|Old French map of the Gulf of Guinea
File:Limites du golfe de Guinée-fr.svg|Different limits of the Gulf of Guinea
File:Gulf of Guinea 5.24136E 2.58756N.jpg|Satellite imagery of the Gulf of Guinea showing borders of states on its shores


## संदर्भ

श्रेणी:अफिरका के भूगोल
श्रेणी:अटलांटिक में किनारे के सागर
इंटरट्रॉपिकल कन्वर्जेन्स जोन

**इंटरट्रॉपिकल कन्वर्जेन्स जोन** (; संछेप: **आइटीसीजेड** (**ITCZ**), उच्चारण "इच"), जेकरा के समुंद्री जहाज चलावे वाला नाविक लोग **डोलड्रम्स** (doldrums, अरथ: "शांत इलाका") कहे ला, बिसुवत रेखा के आसपास के इलाका हवे जहाँ आमतौर पर हवा के बहाव बहुत कम रहे ला, एह इलाका में उतर-पूरुब से आ दक्खिन पूरुब से आवे वाली ट्रेड विंड सभ कन्वर्ज करे लीं (एकट्ठा होखे लीं आ मिले लीं)। ई पूरा पृथिवी के घेरा बनावे ला लगभग ओही इलाका में जहाँ गर्मी के बिसुवत रेखा (थर्मल इक्वेटर) होखे ले; साथे-साथ एकर लोकेशन सीजन के साथे उत्तर-दक्खिन के घसकत रहे ले। जब ई जोन भूमध्य रेखा (बिसुवत रेखा) के लगे रहे ला एकरा के अंग्रेजी में **नियर-इक्विटोरियल ट्रफ़** कहल जाला। जब आइटीसीजेड में सीजन के साथे घसकाव हो जाला आ मानसून सर्कुलेशन के साथे जुड़ जाला तब एकरे के मानसून ट्रफ (monsoon trough) कहल जाला, ई शब्दावली ऑस्ट्रेलिया आ एशिया के हिस्सन में चलन में हवे।

## इहो देखल जाय
* मानसून ट्रफ

## संदर्भ

श्रेणी:उष्णकटिबंधी मौसम बिज्ञान
श्रेणी:वायुमंडल के डायनामिक्स
श्रेणी:भूगोल शब्दावली
ब्लैक नॉर'ईस्टर

**ब्लैक नॉर'ईस्टर** () एक किसिम के लगातार रहे वाला आ गम्हीर आन्ही-तूफान वाला उतर-पुरुआ तुफान हवे जे ऑस्ट्रेलिया के पूरबी तट पर आवे ला। एकरे आवे के समय देर बसंत आ सुरुआती पतझड़ (ऑटम) सीजन होखे लें आ ई आमतौर पर दू दिन (चाहे बेसी, अगर बहुत गम्हीर होखे) रहे ला। भले ई कन्वेक्शन वाली हवा ना हवे, समुंद्र तीरे से कुछ दूरी पर (ऑफ़शोर) डेवेलप होखे वाला ई तूफान कई दिनन ले रह सके ला।

एकरे आवे पर गम्हीर करिया बादर बने लें आ झकोरे दार हवा (गेल) चले ले आ भारी बरखा आवे ला जे झंझावात के साथे हो सके ला। एह किसिम के तुफान के पहिली बेर 1800 के दशक में चिन्हित कइल गइल रहल।

## इहो देखल जाय
* ब्रिकफील्डर
* सदर्ली बस्टर
* दक्खिनपूर्बी ऑस्ट्रेलियन फॉन
* लोकल हवा सभ के लिस्ट

## संदर्भ

## बाहरी कड़ी
* The Black Nor'easter: a historical study swellnet.com पर 

श्रेणी:हवा सभ
श्रेणी:ऑस्ट्रेलिया के जलवायु
दक्खिनपूर्ब ऑस्ट्रेलियन फॉन

**दक्खिनपूर्ब ऑस्ट्रेलियन फॉन** () ऑस्ट्रेलिया में बहे वाली एगो लोकल हवा हवे। ई हवा ग्रेट डिवाइडिंग रेंज से उतरे ले आ न्यू साउथ वेल्स के तटीय मैदान, पूरबी तस्मानिया, आ कभी-काल्ह के पूरबी विक्टोरिया के परभावित करे ले। एकरा के **ऑस्ट्रेलियाई फॉन**, **ग्रेट डिवाइडिंग रेंज फॉन** चाहे **वेस्टर्ली फॉन** (पछुआ फॉन) के नाँव से भी जानल जाला।

फॉन नियन इहो हवा गरम आ नमी बिहीन सूखल होखे ले। एह हवा के उत्पत्ती एह कारन से होला कि पछुआ हवा सभ ग्रेट डिवाइडिंग रेंज नाँव के पहाड़ के पार करे लीं आ दोसरे साइड के लीवर्ड ढाल पर उतरे ली जेवना चलते ई एडियाबेटिक प्रासेस से गरम हो जालीं आ इनहन के सापेक्षित नमी कम हो जाला।

एकरे नाँव से भरम में ना पड़े के चाहीं, ई ऑस्ट्रेलिया के दक्खिनपूरब में बहे ले एह कारन एकर ई नाँव हवे; खुद ई हवा पछुआ होखे ले।

## इहो देखल जाय
* ब्रिकफील्डर
* सदर्ली बस्टर
* ब्लैक नॉर'ईस्टर
* फॉन
* लोकल हवा सभ के लिस्ट

## नोट

## संदर्भ

श्रेणी:हवा सभ
श्रेणी:ऑस्ट्रेलिया के जलवायु
श्रेणी:ऑस्ट्रेलिया के भूगोल
ट्रमोंटेन

**ट्रमोंटेन** () भूमध्य सागरीय क्षेत्र में उतरही, मने कि उत्तर दिसा से आवे वाली, हवा के क्लासिकल नाँव हवे। ई लैटिन भाषा से आवे ला जेकर अरथ होला परबत पार के हवा (एल्प्स पहाड़ के संदर्भ में)। मुख्य रूप से इटली में ऐल्प्स परबत के उत्तर से आवे वाली ई एगो लोकल हवा हवे।
इटली के अलावा ई स्पेन, स्लोवेनिया आ क्रोएशिया में *ट्रमोंटाना*, फ़्रांस में *त्रमोंतें*, आ ग्रीस (यूनान में) *ट्रामोंटाना* कहल जालीं।

एकरे अलावा ई आम जनभाषा में उत्तर से आवे वाला कौनों भी चीज खाती ई नाँव एह इलाका में इस्तेमाल हो सके ला।

## इहो देखल जाय
* लोकल हवा सभ के लिस्ट

श्रेणी:हवा सभ
श्रेणी:भूमध्य क्षेत्र के भूगोल
श्रेणी:यूरोप के जलवायु
माउंटेन ब्रीज़ एंड वैली ब्रीज़

**माउंटेन ब्रीज़ आ वैली ब्रीज़** (), जिनहन के हिंदी में **पर्वत समीर आ घाटी समीर** भी कहल जाला, एक दुसरे से जुड़ल लोकल हवा होखे लीं जे पारापारी दिनरात के चक्र के रूप में बहे लीं। ई एनाबैटिक आ कैटाबैटिक हवा से अलगा किसिम के होखे लीं जे अउरी बड़हन पैमाना पर चले लीं आ गम्हीर होखे लीं। ई हवा एक दुसरे के उल्टा होखे लीं। **माउंटेन ब्रीज** भा **पहाड़ी हवा**, ऊपर से नीचे घाटी के ओर सांझ बेरा के बाद बहे ला जब ऊपरी पहाड़ी हिस्सा जल्दी ठंढा हो जाला आ घाटी के हवा तुलना में गरम रहे ले। एकरे बिपरीत **वैली ब्रीज** भा **घाटी हवा**, घाटी से बहे वाली हवा दिन में ढाल के सहारे ऊपर के ओर बहे लीं, पर्वतीय हवा के गर्म हिस्सा बीचे में से ऊपर उठे ला।

## इहो देखल जाय
* लैंड एंड सी ब्रीज़
* लोकल हवा सभ के लिस्ट

## संदर्भ

श्रेणी:हवा सभ
श्रेणी:मौसम बिज्ञान संबंधी घटना आ चीज
लैंड एंड सी ब्रीज़

250px|thumb|सी/लेक ब्रीज के घटना के चित्र द्वारा समझावल गइल बाटे।
**लैंड एंड सी ब्रीज़**, () चाहे **थलीय हवा आ समुद्री हवा** एगो मौसमी घटना हवे जेह में पृथिवी के जमीनी हिस्सा आ आसपास के समुंद्री (चाहे बड़हन झील) के हिस्सा के अलग-अलग दर से गरम होखे के कारण पारपारी, दिन-रात के कुछ समय, जमीन से समुंद्र के ओर आ समुंद्र से जमीन के ओर हवा बहे लीं।

**सी ब्रीज़** चाहे **ऑनशोर ब्रीज़** () कौनों अइसन हवा के कहल जा सके ला जे कौनो बड़हन पानी के भंडार से जमीनी हिस्सा के ओर चले लीं; अइसन घटना पानी आ जमीन के अलग-अलग हीट कैपसिटी के कारन होखे ला काहें कि अलग-अलग दर से गर्म होखे के कारन हवादाब में अंतर पैदा हो जाला। तट की ओर चले वाली हवा अक्सर दुपहरिया बाद सांझ के चले लीं जब जमीनी हिस्सा लगे के समुंदरी भा झील के पानी वाला हिस्सा से बेसी गरम हो के लो प्रेशर वाला इलाका बन जालीं। ई सदाबाहिनी हवा (प्रिवेलिंग विंड) सभ के तुलना में लोकल हवा होखे लीं। दिन रात के सीधा-सादा हिसाब देखल जाय तब दिन के समय समुद्री हवा बहे लीं।

एकरे उल्टा **लैंड ब्रीज़** भा **थलीय हवा**, () रात के समय चले ले जब जमीनी हिस्सा जल्दी ठंढा जाला आ समुंदरी हिस्सा गरम आ लो प्रेशर वाला होखे ला।

## इहो देखल जाय
* फ्रीमैंटल डॉक्टर
* केप डॉक्टर
* सदर्ली बस्टर
* लोकल हवा सभ के लिस्ट
* माउंटेन एंड वैली ब्रीज़ (पर्वतीय समीर आ घाटी समीर)

## संदर्भ

श्रेणी:हवा
श्रेणी:मौसम बिज्ञान संबंधी घटना आ चीज
श्रेणी:समुंद्री मौसम बिज्ञान
सिनसिनाटी

सिनसिनाटी (,  ) अमेरिका के ओहायो राज्य में एगो शहर बा। ई हैमिल्टन काउंटी के मुख्यालय (सीट) हवे।
भूमध्य (बहुअर्थी)

**भूमध्य** अंग्रेजी भाषा के *मेडीटेरेनियन* () के अनुबाद हवे। एह नाँव से सभसे पहिले **[[भूमध्य सागर]]** () के बोध होला।

अंग्रेजी में ई शब्द लैटिन भाषा से आइल हवे आ *मेडीटेरेनियन* के अउरियो दूसर अरथ भा इस्तेमाल हो सके ला जे नीचे दिहल बाने:

* भूमध्य सागर (), यूरोप, अफिरका आ एशिया महादीपन के बीचा में एगो समुंद्र तीरे के सागर जे पच्छिम में जिब्राल्टर के जलजोड़ द्वारा अटलांटिक महासागर से जुड़ल बाटे आ एही के हिस्सा आ किनारे के सागर मानल जाला।
* भूमध्य क्षेत्र चाहे भूमध्य बेसिन ( or Mediterranean Basin)
* भूमध्य सागर (समुंद्र बिज्ञान), समुंद्र बिज्ञान में कई गो अइसन सागर सभ के नाँव जे चारों ओर से (लगभग) जमीन से घेराइल होखें।
* भूमध्यसागरीय जलवायु, भूमध्य सागर के आसपास के जलवायु प्रकार, अइसन जलवायु अउरियो कई जगह पावल जाले।
* भूमध्यसागरीय यूरोप (), यूरोप के सगरी देस जे भूमध्य सागर के तीरे पड़े लें।
* भूमध्यसागरीय देसन के लिस्ट, अइसन सगरी देसन के लिस्ट जे भूमध्य सागर के तीरे पड़े लें।

## अउरी दूसर इस्तेमाल
भोजपुरी में **भूमध्य** शब्द, भू (पृथिवी) + मध्य (बीचोबीच), संस्कृत से वाया हिंदी आइल हवे जेकर अरथ उहे होला जे अंग्रेजी में *मेडीटेरेनियन* () के होला, मने कि पृथिवी के बीचोबीच (के हिस्सा)। एह अरथ से नीचे लिखल चीजन के संबंध हो सके ला:

* भूमध्य रेखा (), 0° अक्षांस आ एकर सर्किल भा रेखा जे पृथिवी के उत्तरी गोलार्ध आ दक्खिनी गोलार्ध में बाँटे ले।
* भूमध्यरेखीय प्रदेश (Equatorial region), प्राकृतिक प्रदेश।
* भूमध्यरेखीय जलवायु (Equatorial climate), जहाँ उष्णकटिबंधी बरखाबन जलवायु पावल जाले।
* भूमध्यरेखीय गिनी (Equatorial Guinea), अफिरका महादीप में एगो संप्रभु देस।
सदर्ली बस्टर

**सदर्ली बस्टर** () ऑस्ट्रेलिया के न्यू साउथ वेल्स आ विक्टोरिया प्रांत में अचानक हवा में बदलाव हो के दखिनही हवा बहे लागे के आम बोलचाल के नाँव हवे। ई हवा दक्खिन के ओर से आवे ले, आम गरम दिन के बदल देले आ मौसम ठंढा हो जाला आ कभी कभार खराब मौसम भी हो जाला। तापमान में नाटकीय रूप से अचानक गिरावट देखे के मिले ला आ पहिले के गर्मी से राहत मिले ले।

गरम आ ठंढा हवा के सीमा के रूप में रोल नियर बादर देखलाई पड़े लें जे समुंद्र तट के लंबवत होखे लें जे दक्खिन ओर से आवत देखलाई पड़े लें आ हवा के साथे-साथ चले लें; हालाँकि,कभी-कभार एह हवा के साथ ई देखलाई पड़े वाला लच्छन नाहियों हो सके ला। सिडनी में गर्मी के मौसम तस्मान सागरके ओर से आवे वाला एह कोल्ड फ्रंट के कारण समय समय पर ठंढा होखत रहे ला।

## इहो देखल जाय
* ब्रिकफील्डर
* ब्लैक नॉर'ईस्टर
* दक्खिनपूर्बी ऑस्ट्रेलियन फॉन
* लोकल हवा सभ के लिस्ट

## संदर्भ

श्रेणी:हवा सभ
श्रेणी:ऑस्ट्रेलिया के जलवायु
कैच मी इफ यू कैन

**कैच मी इफ यू कैन** () साल 2002 में आइल एगो अमेरिकी अपराध जीवनी फिलिम रहल जेकरा के स्टीवेन स्पीलबर्ग डाइरेक्टर आ प्रोड्यूसर रहलें, स्क्रीनप्ले लेखक जेफ़ नैथेनसन रहलें आ एह फिलिम में मुख्य भूमिका में लियोनार्डो डी कैप्रियो, टॉम हैंक्स, क्रिस्टोफर वाल्कन आ मार्टिन शीन अउरी नैथाली बाई लोग रहल।